শ্বশুর-শাশুড়ি ও ৩ সন্তানকে চায়ে বিষ খাইয়ে প্রেমিকের সঙ্গে চম্পট দিল দুই বউ

উত্তর ২৪ পরগনা: পরকীয়া সম্পর্কের জের। উত্তর ২৪ পরগনায় (North 24 Parganas) চাঞ্চল্যকর ঘটনা। প্রেমিকের মদতে শ্বশুর, শাশুড়ি ও ৩ সন্তানকে চায়ের সঙ্গে বিষাক্ত মিশিয়ে খাওয়ানোর অভিযোগ উঠেছে একই বাড়ির দুই বউয়ের বিরুদ্ধে। ঘটনার পরই এলাকা থেকে চম্পট দিয়েছে অভিযুক্তরা। তিন অভিযুক্তের দৃষ্টান্তমূলক শাস্তির দাবি জানিয়েছেন দুই পরিবার। লিখিত অভিযোগ পেয়ে ঘটনার তদন্ত শুরু করেছে বাগদা থানার পুলিশ (Bagdah Police Station)।

সূত্রের খবর, বাগদা ব্লকের মালিদা গ্রামের বাসিন্দা দাদা ইয়াসিন শেখ ও ভাই আনিসুর শেখের দুই স্ত্রীর সঙ্গে আরিফ মোল্লা নামে গ্রামের এক যুবকের প্রেমের সম্পর্ক ছিল। সোমবার সন্ধ্যায় আনিসুর গ্যারেজের কাজ সেরে বাড়ি ফিরে দেখতে পান তাঁর বাবা মা ও তিন মেয়ে অচেতন হয়ে পড়ে রয়েছে। বাড়িতে নেই স্ত্রী, বৌদি ও এক মেয়ে। এরপরেই তড়িঘড়ি বাবা-মা তিন মেয়েকে উদ্ধার করে বাগদা গ্রামীণ হাসপাতালে (Bagdah Hospital) নিয়ে যাওয়া হয়।

আরও পড়ুন: রাইটার্সের সামনে সেনাবাহিনীর গাড়ি আটকাল কলকাতা পুলিশ

মঙ্গলবার সকালে জ্ঞান ফিরলে তাঁর বাবা-মা জানান, সোমবার সন্ধ্যায় আরিফ এসে বাড়ির দুই বউয়ের কাছে কিছু একটা দিয়ে গিয়েছিল। তারপরেই চা বানিয়ে দিয়েছিল দুই বউ। সেই চা খাওয়ার পড়েই তাঁরা মাটিতে লুটিয়ে পড়েন। তারপর থেকেই খোঁজ নেই বাড়ির বড় বউ কুলচান মল্লিক, ছোট বউ নাজমা মণ্ডল ও এক মেয়ের। প্রেমিক আরিফের সঙ্গে চম্পট দিয়েছে বলে মনে করছেন তাঁরা। মঙ্গলবার আনিসুর বাগদা থানায় লিখিত অভিযোগ দায়ের করেন।

এই বিষয়ে আনিসুর শেখ জানিয়েছেন, এর আগেও বড় বৌদি ও তাঁর স্ত্রীকে নিয়ে আরিফ মোল্লা পালিয়ে গিয়েছিল। পরে ছোট বাচ্চাদের কথা ভেবে তাঁরা ফিরে আসে। তবে এবার চায়ের সঙ্গে বিষাক্ত কিছু মিশিয়ে বাবা মা ও দাদার দুই মেয়ে ও তাঁর এক মেয়েকে অচেতন করে দুই বউকে নিয়ে পালিয়েছে আরিফ। আরিফের দৃষ্টান্তমূলক শাস্তির দাবি জানিয়েছেন আনিসুর ও তাঁর বাবা-মা।

অন্যদিকে, আরিফের স্ত্রী সোনিয়া মোল্লা জানিয়েছে, আরিফ এবং ওই দুই বউয়ের দৃষ্টান্তমূলক শাস্তি হোক আমি সেটাই চাই। আমার একটা জীবন আছে। আমার বাচ্চাদের জীবন আছে। আমি জানতাম ওদের সঙ্গে সম্পর্ক আছে। দুই বউকে একসঙ্গে নিয়ে পালিয়েছে আরিফ। আরিফের যাতে দৃষ্টান্তমূলক শাস্তি হয় আমি সেটাই চাই। লিখিত অভিযোগ পেয়ে ঘটনার তদন্ত শুরু করেছে বাগদা থানার পুলিশ।

দেখুন অন্য খবর